เสียงดนตรีคลาสสิค อาจช่วยให้เด็กทารกที่เกิดก่อนกำหนด เพิ่มน้ำหนักตัวได้เร็วขึ้น และแข็งแรงขึ้น
เป็นที่ทราบกันดีว่า เด็กทารกที่ได้ฟังดนตรีเป็นประจำ จะช่วยลดความเครียด ลดอัตราการเต้นของหัวใจ และช่วยให้เด็กทารกสงบลงได้
แต่รายงานล่าสุดยังชี้ด้วยว่าเสียงดนตรีคลาสสิค ยังจะช่วยให้เด็กทารกที่เกิดก่อนกำหนด เพิ่มน้ำหนักตัวได้เร็วขึ้นและแข็งแรงขึ้นด้วย เสียงดนตรีคลาสสิคของWolfgangAmadeus Mozart ที่คุณหมอที่ศูนย์การแพทย์ Tel Aviv ในอิสราเอล เปิดให้เด็กทารก 20 คนซึ่งเกิดก่อนกำหนด ที่อยู่ในการดูแลของแพทย์ฟังวันละครั้งครั้งละ 30 นาที พบว่าหลังจากฟังดนตรีแล้ว เด็กทารกที่เกิดก่อนกำหนดกลุ่มนั้นจะสงบลงและใช้พลังงานน้อยลง กว่าเด็กทารกกลุ่มที่ไม่ได้ฟังดนตรี นักวิจัยบอกว่าเมื่อเด็กทารกใช้พลังงานน้อยลง ก็ไม่จำเป็นต้องใช้แคลลอรี่จำนวนมาก ในการเจริญเติบโตเด็กที่เกิดก่อนกำหนดเหล่านั้น จึงมีน้ำหนักตัวมากขึ้นและแข็งแรงขึ้นอย่างรวดเร็วซึ่งนั่นเป็นสิ่งสำคัญสำหรับเด็กเหล่านั้น รายงานก่อนหน้านี้ระบุว่าเสียงดนตรีสามารถลดความเครียด ลดอัตราการเต้นของหัวใจ และเพิ่มความอิ่มตัวของปริมาณก๊าซออกซิเจนในทารกที่เกิดก่อนกำหนด โดยความอิ่มตัวของออกซิเจนนั้น คือดัชนีวัดปริมาณอ๊อกซิเจน ในกระแสเลือดเทียบกับปริมาณอ๊อกซิเจนสูงสุด ที่สามารถลำเลียงไปกับเส้นเลือดได้ ซึ่งหากตัวเลขความอิ่มตัวนี้อยู่ในระดับต่ำอาจเป็นสัญญาณของความผิดปกติทางหัวใจ หรือปอดได้และแม้งานวิจัยชิ้นนี้จะใช้กลุ่มตัวอย่างน้อยเกินไป แต่นักวิจัยก็เชื่อว่าข้อมูลที่ได้นั้นมีนัยสำคัญทางสถิติ อย่างไรก็ตามงานวิจัยที่ตีพิมพ์อยู่ในวารสาร Pediatrics ฉบับเดือนมกราคมชิ้นนี้ ยังไม่ได้ทดลองใช้เสียงดนตรีอื่นนอกจากดนตรีคลาสสิคของ Mozart จึงยังไม่ทราบแน่ชัดว่าดนตรีแนวอื่นจะให้ผลอย่างเดียวกันหรือไม่ สำหรับสาเหตุดลใจให้นักวิจัยเลือกใช้เพลงของMozart นี้ ก็เพราะจากรายงานเมื่อปี 1993 ที่ชี้ว่า นักศึกษา สามารถพัฒนาผลการเรียนด้านดาราศาสตร์ได้ชั่วคราวหลังจากฟังดนตรีคลาสสิคของ Mozart วันละ 10 นาที ซึ่งอาจารย์Dror Mandel แห่งมหาวิทยาลัย Tel Avivเชื่อว่า ทำนองดนตรีหรือโน้ตเพลงของ Mozartที่มีลักษณะซ้ำไปซ้ำมานั้น อาจไปกระตุ้นศูนย์ควบคุมของเยื่อหุ้มสมองซึ่งแตกต่างจากทำนองเพลงคลาสสิค ของนักประพันธ์คนอื่นๆ เช่น Beethoven หรือ Bach นักวิจัยที่อิสราเอลมีแผนจะทดลองใช้เสียงดนตรีแนวอื่นๆ ในเร็ววันนี้ ซึ่งหนึ่งในคณะนักวิจัยแนะนำให้ลองใช้เพลง Hip Hop ด้วย เนื่องจากทำนองเพลง Hip Hop นั้น ก็มีจังหวะซ้ำไปซ้ำมาบ่อยๆเช่นเดียวกับเพลงคลาสสิคของ Mozartจึงอาจมีผลให้เด็กทารกที่เกิดก่อนกำหนด น้ำหนักตัวเพิ่มขึ้นได้เช่นกัน